KIRJALLINEN KYSYMYS E-2333/02

esittäjä(t): Markus Ferber (PPE-DE) komissiolle

(26. heinäkuuta 2002)

Aihe: WHO:n tupakkavalvontapuitesopimus

Mikä on Euroopan komission yleinen kanta WHO:n tupakkavalvontapuitesopimukseen? Mikä on sen kanta yksittäisiin velvollisuuksiin, kuten tupakanviljelyn tukien poistamiseen, kehitysmaiden avustamiseen sopimuksen muuntamiskuluissa, taloudelliseen avustamiseen kuluissa, jotka aiheutuvat tupakan korvaamisesta muilla tuotteilla, tupakka-automaattien kieltämiseen sekä jakelun kieltämiseen alaikäisille?

Pitääkö Euroopan komissio järkevänä kuten neuvosto vaatii kesäkuussa 2001 hyväksymässään päätöksessään WHO:n tupakan kulutuksen ehkäisemisen puitesopimuksesta aineellisen ja rahallisen avun valmistelemista kehitysmaille? Afrikan suurimpiin tupakanviljelymaihin kuuluvan Zimbabwen poliittisen kehityksen valossa on erittäin arveluttavaa asettaa EU-varoja presidentti Mugaben käyttöön ja tukea siten hänen harjoittamaansa politiikkaa.

Miksi Euroopan komissio, Euroopan unionin neuvosto ja Euroopan parlamentti eivät osallistu WHO:n tupakkavalvontapuitesopimuksen neuvotteluihin ja päätöksentekoon?

David Byrnen komission puolesta antama vastaus

(30. syyskuuta 2002)

Komissio tukee erittäin voimakkaasti tupakoinnin torjuntaa koskevaa Maailman terveysjärjestön (WHO) puiteyleissopimusta ja osallistuu hyvin aktiivisesti siitä käytäviin neuvotteluihin. Komissio onkin sitä mieltä, että yleissopimuksen neuvotteluprosessi on ainutlaatuinen tilaisuus vaikuttaa tupakoinnin torjuntaa koskevan politiikan yleiseen ilmapiiriin ja rajoittaa tupakointia, joka johtaa joka vuosi maailmassa neljään miljoonaan kuolemantapaukseen. Jos nykyinen suuntaus jatkuu, WHO arvioi, että luku nousee itse asiassa kymmeneen miljoonaan vuoteen 2030 mennessä.

Puiteyleissopimusneuvotteluissa komissio ei edusta itseään vaan ainoastaan yhteisöä ja sen jäsenvaltioita. Lisäksi se esiintyy vain yhteisön toimivaltaan kuuluvissa asioissa, kun taas jäsenvaltioiden toimivaltaan kuuluvia asioita hoitaa puheenjohtajavaltio. Yhteisö omaksui monilla puiteyleissopimuksen piiriin kuuluvilla tupakoinnintorjunnan avainaloilla selkeän ja yhtenäisen kannan, ja monet valtuuskunnat antoivat sille täyden tukensa. Näin yhteisö saavutti keskeisen aseman tupakoinnintorjuntatyössä maailmanlaajuisesti.

Komissio on sitoutunut luopumaan vähitellen tupakkatuista unionissa. Tämä merkitsee sitä, että tupakkatukien asteittaisen poistamisen rinnalla on samalla otettava käyttöön toimia,

joilla kehitetään vaihtoehtoisia tulonlähteitä ja taloudellisen toiminnan muotoja tupakka-alan työntekijöille ja tupakanviljelijöille. Komissio teki tämän selväksi Göteborgin Eurooppa-neuvostolle (15.16. kesäkuuta 2001) antamassa tiedonannossaan sekä äskettäisessä tupakkajärjestelmän muuttamista koskevassa ehdotuksessaan, jonka mainintaa tukien asteittaisesta poistamisesta parlamentti ja neuvosto eivät kuitenkaan tukeneet. Siksi komissio yhteisön edustajana pystyi puiteyleissopimusta käsiteltäessä viittaamaan vain käynnissä oleviin keskusteluihin tupakkajärjestelmään tehtävistä muutoksista ja ilmaisemaan valmiutensa edetä asiassa.

Tupakan myynti automaateissa ja tupakan myynti alaikäisille ovat jäsenvaltioiden toimivaltaan kuuluvia asioita, ja puiteyleissopimusta käsiteltäessä niistä vastaa näin ollen puheenjohtajavaltio. Kysymyksiä käsitellään kuitenkin komission vastikään antamassa ehdotuksessa(1) neuvoston suositukseksi tupakoinnin ehkäisemisestä ja aloitteista tupakoinnin torjunnan tehostamiseksi. Valmisteltaessa puiteyleissopimuksen seuraavaa neuvottelukierrosta komissio puolustaa ehdotukseen sisältyviä suosituksia.

Kehitysmaille annettavien varojen osalta yhteisö on puiteyleissopimuksesta käytävissä neuvotteluissa tunnustanut tupakoinnintorjuntatyölle annettavan teknisen ja taloudellisen tuen merkityksen. Tupakoinnin jatkuva lisääntyminen etenkin useissa keskituloisissa kehitysmaissa on vakava pitkän aikavälin kansanterveysuhka. Yhteisö on tässä yhteydessä ilmaissut kannattavansa nykyisten välineiden optimaalista käyttöä uusien mekanismien luomisen sijasta. Asiaa käsitellään myös tupakoinnin torjuntaa ja kehitysyhteistyöpolitiikkaa käsittelevässä korkean tason paneelissa, jonka komissio järjestää lähikuukausina. Tapahtuman tuloksia hyödynnetään hiottaessa yhteisön kantaa puiteyleissopimuksesta käytävien neuvotteluiden viimeiseen vaiheeseen. Mitä tulee Zimbabwen poliittiseen tilanteeseen, komissio on keskeyttänyt neuvoston 18. helmikuuta 2002 tekemän päätöksen(2) jälkeen tuen antamisen kaikille hankkeille, paitsi sellaisille, joissa tuetaan suoraan väestöä. Nykyoloissa komissio ei kaavaile tuen antamista tupakoinnintorjunnalle Zimbabwessa.

Komissio haluaa vielä muistuttaa, että parlamentin jäseniä on otettu tarkkailijoina yhteisön valtuuskuntaan neljällä aikaisemmalla puiteyleissopimuksesta käydyllä neuvottelukierroksella. Kahdella viimeisellä kierroksella (lokakuussa 2001 ja maaliskuussa 2002) parlamenttia edusti parlamentin jäsen M. Malliori. Seuraavalla kierroksella (14.25. lokakuuta 2002) parlamenttia edustaa parlamentin jäsen J. Maaten. Parlamentin jäseniä on myös kutsuttu valmistelu- ja tiedotuskokouksiin, jotka komissio on järjestänyt neuvottelukierrosten edellä ja niiden jälkeen.

(1) KOM(2002) 303 lopullinen.

(2) Päätös 2002/148/EY.